Guðni Ágústsson , formaður Framsóknarflokks , lagði til á Alþingi í dag að náð yrði fram þjóðarsátt til að vinna á þeim vandamálum , sem steðjuðu að efnahagslífinu vegna samdráttar þjóðarbúskap og erfiðleika í rekstri fjármálastofnana . Guðni lagði m.a. til þess að álög á eldsneyti verði lækkuð og virðisaukaskatts á matvæli felldur niður . Í tilkynningu frá Framsóknarflokknum segir , að heildartekjulækkun ríkissjóðs vegna afnáms matarskatts nemi um 7 milljörðum króna . Tekjulækkun við að fella niður helming gjalda af eldsneyti geti numið allt að 10 milljörðum á ársgrundvelli . Þá leggur flokkurinn til að stimpilgjöld verði afnumin en heildartekjur ríkissjóðs af stimpilgjöldum voru í fjárlagafrumvarpi til ársins 2008 metnar ríflega 8 milljarða en það sé ríflega áætlað . Því megi gera ráð fyrir að heildartekjulækkun ríkisins við að sporna við verðbólgu geti losað 18 milljarða króna . Verðhjöðnunaráhrif geti verið umtalsverð eða a.m.k. 3 - 5% . Meðal annarra tillagna , sem Framsóknarflokkurinn hefur lagt fram , er að Íbúðalánasjóður geti tekið yfir fasteignalán banka , sem eru undir tilteknum fjárhæðarmörkum og þannig komið með félagslegum hætti að vanda tekjulægri hópa í samfélaginu . Ekki yrði um niðurgreiðslu að ræða heldur aðeins fjármögnun .